Správa o postupe a priebehu transformácie ŽSR

1.   Vyhodnotenie uznesenia vlády SR č.830/2000

Pre naplnenie cieľov ekonomickej stabilizácie a transformácie ŽSR boli prijaté uznesením vlády SR č. 544/99 úlohy v oblasti prevádzkovej, finančnej, sociálnej. Cieľom projektu bolo zabezpečiť finančné stabilizovanie Železníc SR pre obdobie do roku 2003, identifikácia postupových krokov pre hospodárenie a transformáciu ŽSR. Súčasťou projektu ekonomickej stabilizácie bolo odsúhlasenie podmienok pre poskytnutie investičného úveru od Európskej investičnej banky.
Uznesením vlády SR č. 830 zo dňa 18.10.2000 boli schválené:
•	projekt transformácie a reštrukturalizácie Železníc SR;
•	fyzické a účtovné oddelenie správy a prevádzky železničnej dopravnej cesty od dopravných a obchodných činností;
•	oddĺženie Železníc SR  v objeme a časovom horizonte stanovenom Projektom;
•	zoznam regionálnych dráh.
V súlade s uvedeným uznesením (body C.1. a C.2.) boli Národnou radou SR schválené zákony č. 259/2001 Z.z. o Železničnej spoločnosti, a.s., a o zmene a doplnení zákona Národnej rady Slovenskej republiky č. 258/1993 Z.z. o Železniciach Slovenskej republiky v znení zákona č. 152/1997 Z.z. a zákon č. 260/2001 Z.z., ktorým sa zmenil a doplnil zákon NR SR č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 58/1997 Z.z.. Spolu so zákonom č.258/1993 Z.z. o Železniciach SR v znení neskorších predpisov predstavujú základné právne normy upravujúce hospodárske prostredie Železníc SR.
Systém rekvalifikačných programov a programov na tvorbu nových pracovných miest na základe profesnej a regionálnej analýzy (bod C.4.) bol predložený vo forme informácie na rokovanie vlády a vzatý na vedomie na 151. rokovaní vlády SR  v apríli 2001.
Poskytnutie štátnej záruky za úver na riešenie sociálnej oblasti spojenej s procesom transformácie a na nevyhnutné náklady spojené s procesom transformácie Železníc SR na dve spoločnosti (bod C.5.) bolo rozhodnutím vlády SR dňa 22.08.2001 zrušené.
Vytvorenie podmienok a realizácia postupného oddĺženia Železníc SR za neuhradené výkony vo verejnom záujme za roky 1994-1997 (C.6.) je riešené novým uznesením vlády SR č. 549/2003 k plánu plnenia konsolidačnej funkcie ŽSR, ktorým vláda súhlasila s výškou oddĺženia a zodpovednosťou MF SR za realizáciu oddĺženia do štátnych finančných aktív k 01.01.2004.
Objektivizácia ceny za používanie železničnej dopravnej cesty za účelom dosiahnutia projektovaných cieľov (C.7.) nebola realizovaná, nakoľko úloha bola zrušená na 167. rokovaní vlády SR dňa 11.07.2001. Na základe uznesenia vlády SR č. 549/2003 v súčasnosti MDPT SR v spolupráci so Železnicami SR pripravujú koncepciu výkonov vo verejnom záujme pri prevádzkovaní dráh a novú koncepciu spoplatňovania železničnej dopravnej cesty, ktoré majú byť predložené na rokovanie vlády SR do 30. 6. 2004 na základe súhlasu predsedu vlády SR zo dňa 9. októbra 2003. 
Pre vytváranie podmienok na financovanie rozvojových programov za účasti štátneho rozpočtu v rozsahu podľa uznesenia vlády SR č. 544/1999 a Scenára č.6 za účelom dosiahnutia zabezpečenia plnenia Projektu (C.8.) bola účinnosť uznesení č. 544/1999 a č.830/2000 obmedzená značnou zmenou podmienok projektovaných uvedenými uzneseniami. Pre budúce obdobia je možné za východziu bázu považovať ďalšie platné dokumenty MDPT SR a dokumenty vlády SR späté s prístupovým procesom do EÚ, ako napr. Program rozvoja železničných ciest do roku 2010 a návrh financovania investičných akcií do roku 2010, Stratégia rozvoja dopravy, pôšt a telekomunikácií z pohľadu integrácie SR do EÚ, Národný rozvojový program s nadväzujúcim Sektorovým operačným programom pre základnú infraštruktúru, uznesením vlády SR č. 549/2003 schválený plán plnenia konsolidačnej funkcie, ktorým boli definované základné finančné rámce účasti štátu na financovaní železničnej infraštruktúry do roku 2007.
Rozpracovanie systému poskytovania sociálnych zliav adresným spôsobom (C.9.) bolo zrušené vládou SR dňa 04.04.2001. 
Spolupráca pri transformácii Železníc SR s ostatnými rezortmi štátnej správy (C.10.) je riadená od prípadu k prípadu, nakoľko všetky postupové kroky ŽSR v oblasti reštrukturalizácie sú podmienené závažnými rozhodnutiami. Tieto sú samostatne spracovávané a riešené spolu s dotknutými rezortmi osobnými rokovaniami členmi vrcholového manažmentu ŽSR, resp. v rámci medzirezortného pripomienkového konania.
 
2.  Priebeh a postupové kroky Železníc SR v procese reštrukturalizácie po transformácii na dva samostatné právne subjekty

2.1.  Plnenie predpokladov definovaných UV SR č. 830/2000
Transformáciou Železníc SR na dva obchodné subjekty k 01.01.2002 sa začala 1. fáza zmien na železničnom dopravnom trhu v Slovenskej republike. Uznesením 830/2000 však neboli vytvorené ďalšie podmienky k procesu reštrukturalizácie. V majetku Železníc SR boli ponechané všetky aktíva a pasíva, s ktorými sa viažu značné konsolidačné náklady. Uznesením 830/2000 boli síce definované ciele pre transformované subjekty, avšak bez definovania nástrojov k ich dosiahnutiu.

Finančná stratégia projektu transformácie projektovaná na Železnice SR:
-	Mierny rast výkonov v období 2000-2005 v oblasti nákladnej dopravy a pokles objednávaných výkonov v osobnej doprave. Zároveň Projekt predpokladal dve základné, ale z pohľadu výnosov ŽSR rozhodujúce skutočnosti. ŽSR nebudú príjemcom dotácie na stratu z prevádzkovania dráh a rozhodujúcou výnosovou položkou je poplatok za používanie železničnej dopravnej cesty (ŽDC), pričom jeho konštrukcia sa bude zakladať na úhrade všetkých ekonomicky oprávnených nákladov ŽDC.
MDPT SR vypracovalo v roku 2001 novú koncepciu spoplatňovania ŽDC. Úloha neprešla schvaľovacím procesom vo vláde SR. Neprijatie koncepcie a účtovanie na báze z pred prípravy projektu poukazuje na vysokú citlivosť na vývoj na dopravnom trhu a rozhodnutia vlastníka dráh.

PROJEKT			v mil. Sk	
Položka	2001	2002	2003	
Výnosy z poplatku ŽDC	10 819	11 252	11 702	
Koeficient rastu tržieb	4,3%	4,0%	4,0%	
Dopravné výkony OD (tis. vlkm)	36 594	32 936	29 643	
Dopravné výkony ND (tis. vlkm)	19 291	19 722	19 823	
SKUTOČNOSŤ			v mil. Sk	
Položka	2001	2002	2003	
Výnosy ŽDC	 	10 636 394	9 817 807	
 z toho poplatok za ŽDC	 	8 311 127	7 517 807	
           dotácia zo ŠR	 	2 325 267	2 300 000	
Koeficient rastu tržieb	 	 	-7,7%	
Dopravné výkony OD (tis. vlkm)	35 557	35 874	31 707	
Koeficient vývoja výkonov	-0,8%	0,9%	-11,6%	
Dopravné výkony ND (tis. vlkm)	20 209	21 009	18 633	
Koeficient vývoja výkonov	-1,2%	4,0%	-11,3%	

-	Pozitívne pôsobenie výnosov z odpredaja nadbytočného investičného majetku na hospodársky výsledok, keď do projektu bol zapracovaný každoročný čistý výnos v rokoch 2001-2005 v objeme   1 000 mil. Sk (6,5% z celkových výnosov). Nevysporiadaný majetok vo výške cca 5 mld Sk projekt odporúčal riešiť skráteným spôsobom vysporiadania prostredníctvom novelizácie zákona o ŽSR.
Priaznivý efekt bol odhadovaný na základe predpokladu odpredaja majetku po jeho vysporiadaní ako aj transformácie obslužných a doplnkových činností s tým, že výnosy nebudú príjmom FNM SR, ale ŽSR. Táto projekcia nebola naplnená a výnosy z odpredaja majetku predstavujú asi len 0,5% z celkových výnosov. Je to dôsledok nerealizovania vysporiadania vlastníctva a ocenenia pozemkov ako aj nadbytočného majetku (vrátane majetku, ktorý bol vyčlenený z častí majetku vkladaných do Železničnej spoločnosti a zostal v aktívach ŽSR na vysporiadanie a predaj). 
Príčinou bol a stále je nedostatok finančných prostriedkov, nakoľko vysporiadavanie je finančne náročné. Značný rozsah prebytočného majetku má nízku, resp. nulovú zostatkovú hodnotu, a výnosy z jeho likvidácie nie vždy pokrývajú náklady spojené s jeho správou a likvidáciou. 
Železnice SR prednostne vynakladali finančné prostriedky z vlastných zdrojov na správu a vysporiadanie majetku, ktorý má byť v zmysle zákona č. 259/2001 Z.z. o Železničnej spoločnosti vložený do imania Železničnej spoločnosti. Tieto zdroje sú značne obmedzené vo vzťahu k rozsahu úkonov na vysporiadanie majetku.
Projekt transformácie teda vôbec neriešil (len načrtol) otázku reálnych zdrojov na vysporiadanie majetku ako takého. Nebral do úvahy ani ekonomické dopady, ktoré súvisia s vecným bremenom k majetku, ktorý musia ŽSR vysporiadať v prospech Železničnej spoločnosti, a.s..

-	Záväzky z období pred 1.1.2002 projekt kryl výnosmi z predaja nadbytočného majetku a z výnosov transformácie obslužných a doplnkových činností.
Vo väzbe na plnenie vyššie uvedeného predpokladu nemali ani záväzky v projekte transformácie definované systémové a  reálne finančné krytie. Potreba finančného krytia sa týka najmä záväzkov voči VPI (Sociálna poisťovňa, zdravotné poisťovne, NÚP, daňové úrady). Čiastočne boli uhrádzané došlými platbami za nekrytú stratu z výkonov vo verejnom záujme, ktoré však projekt definoval ako zdroj znižovania bankových úverov.

-	Projekt uvažoval s úhradou straty z výkonov vo verejnom záujme v objeme 10 000 mil. Sk rovnomerne v rokoch 2001-2005, čo predstavovalo 2/3 celkovej pohľadávky (15,082 mld. Sk za roky 1994-1999). Zároveň predpokladal, že hospodárenie železničnej dopravnej cesty bude plne kryté, teda bez straty. Úhrady dlhov projekt uvažoval na zníženie rozsahu úverov (o cca 30%). Projekt uvažoval pre obdobia 2001-2005 s negatívnym vplyvom straty z finančných operácií.
V rokoch 2000, 2001, ako aj po transformácii ŽSR bola na báze zmluvy o výkonoch vo verejnom záujme naďalej generovaná štátnym rozpočtom nekrytá strata. Je výška k 31.12.2002 dosiahla výšku 13 631 mil. Sk, pričom za obdobie rokov 1999-2002 bola uhradená nekrytá strata v objeme 5 657 mil. Sk. Úhrady straty v objeme 10 617 mil. Sk boli použité na krytie záväzkov voči inštitúciám verejnoprávneho charakteru, a nie na zníženie stavu úverov.
			v mil. Sk	
Položka	2001	2002	2003	
Stav úverov - projekt	26 187	26 030	24 166	
Stav úverov - skutočnosť	38 738	38 321	39 589	

Uvedený problém rieši uznesenie vlády SR č. 549/2003 k návrhu plánu plnenia konsolidačnej funkcie Železníc SR, ktorý vyplynul z projektu transformácie a reštrukturalizácie Železníc SR, vrátane oddĺženia Železníc SR zo strany štátu.
-	Projekt uvažoval vo finančných výkazoch z financovaním investícií prostredníctvom priamych dotácií zo štátneho rozpočtu.
Reálne financovanie investícií zo štátneho rozpočtu zostalo na úrovni z pred roku 2002. Chýbajúce zdroje sa nahradili úvermi krytými štátnou zárukou, ktoré sa negatívne prejavili v stave záväzkov a riadení likvidity. 
-	Projekt uvažoval s transformáciou regionálnych dráh.
Uznesením vlády SR č. 830/2000 boli definované dráhy, ktoré sú označené ako regionálne dráhy. Samotný proces transformácie regionálnych dráh však nebol realizovaný nakoľko MDPT SR pripravuje aktualizáciu koncepcie regionálnych dráh.

Projekt transformácie a reštrukturalizácie železníc neriešil nulovú hodnotu pohotovej likvidity. Prognózoval nulovú pohotovú schopnosť podniku uhrádzať svoje krátkodobé záväzky. Nenaplnenie jednotlivých predpokladov finančnej stratégie je najmä dôsledkom toho, že neboli navrhnuté, prijaté a realizované systémové a reálne nástroje na plnenie jednotlivých predpokladov finančnej stratégie. Nebol prijatý kontrolný mechanizmus so súborom konkrétnych merateľných ukazovateľov ako pre plnenie projektovaných opatrení zo strany štátu, tak pre vnútornú reštrukturalizáciu ŽSR.

2.2.  Úprava postupov transformácie ŽSR 

Vláda SR svojim uznesením č. 549/2003 k plánu plnenia konsolidačnej funkcie ŽSR vstúpila do 2. fázy reštrukturalizácie ŽSR. Schváleným Plánom bol prijatý súbor krokov a opatrení vytvárajúcich predpoklady na čiastočné odstránenie nedostatkov, ktoré nepostihoval vo svojej podstate UV SR č.830/2000 schválený Projekt transformácie. Špecifikuje inštrumentárium nástrojov na dosiahnutie projektovaných cieľov a kontrolný mechanizmus.
Bol prijatý 1. základný cieľ v rámci reštrukturalizácie, a to oddĺženie Železníc SR vo výške uznanej pohľadávky za výkony vo verejnom záujme jej započítaním s časťou úverov so štátnou zárukou a následným prevodom úverov do štátneho dlhu k 01.01.2004. MDPT SR v súčasnosti kompletizuje doklady pre zúčtovanie pohľadávok a zároveň v spolupráci s MF SR a ŽSR precizujú samotný proces prevodu úverov do štátneho dlhu.
Ako 2. cieľ bolo stanovené splácanie zostávajúcich úverov so štátnou zárukou postupne podľa zmluvných kalendárov prostredníctvom štátnych zdrojov. K 30.10.2003 boli na základe zmlúv o pristúpení k dlhu medzi MF SR, FNM SR a ŽSR splatené úvery so štátnou zárukou v objeme 1,98 mld Sk.
Nefinančné vyrovnanie návratnej finančnej výpomoci (deblokácia ruského dlhu) vo výške 528 mil. Sk predstavovalo 3. cieľ. Odpustenie bolo už realizované v súlade s prijatým plánom.
Nefinančné vyrovnanie pôžičky zo štátnych finančných aktív bolo projektované v rámci 4. cieľa. Cieľ nebol dosiahnutý v predpokladanom rozsahu. Inštitucionálne je tento cieľ zatiaľ riešený len zmenou splátkového kalendára (odklad splátok istín) a úhradou úrokov zo zdrojov ŽSR. Konečný termín doriešenia pôžičky je rok 2005, ktorý je daný zmluvou.
Vyrovnanie všetkých záväzkov Železníc SR voči VPI (Sociálnej poisťovni, Spoločnej zdravotnej poisťovni, úradom práce), ktoré pri transformácii ŽSR zostali v pasívach ŽSR ako 5. predbežný cieľ. Predmetom riešenia je vyrovnanie záväzku voči Sociálnej poisťovni v objeme 1,28 mld Sk. Plán nenavrhol konkrétne riešenie a horizont umorenia záväzku. V súlade s Plánom prebiehajú rokovania na úrovni orgánov štátnej správy, ŽSR a Sociálnej poisťovne o spôsobe vysporiadania. ŽSR i napriek značnej výdavkovej reštrikcii nie sú schopné tento záväzok konsolidačnej funkcie vysporiadať. 
Bola vytvorená medzirezortná komisia, ktorej cieľom je vyriešenie splatenia istiny a vyrúbených penále. 
Financovanie vysporiadania majetku, ktorý má byť predmetom dodatočného vkladu do Železničnej spoločnosti (vecné bremeno) bolo určené ako 6. cieľ. Ako súčasť výdavkov konsolidačnej funkcie je Plánom uvažované financovanie zo štátneho rozpočtu. 
Financovanie rozvojových projektov, ako 7. cieľ. Plán upresnil rámce a zdroje financovania rozvojových projektov. Pre rok 2004 je v rámci vládneho návrhu štátneho rozpočtu odsúhlasený vyšší limit ako v predchádzajúcich rokoch a v súlade s návrhom Plánu. Jednotlivé projekty financované v roku 2004 bude určovať MDPT SR pri rozpise investícií.

Ciele reštrukturalizačného procesu boli určené ako finančno-ekonomické kritéria vyplývajúce z finančných výkazov projektovaných k horizontu roku 2007. Pre naplnenie týchto cieľov boli definované a vládou SR akceptované aj organizačno-ekonomické nástroje v úrovni prostredia samotných Železníc SR na podporu procesu oddĺženia. Reštrukturalizácia Železníc SR postupuje v priebehu roka 2003 v niekoľkých úrovniach:
-	výrazná reštrikcia nákladov riadená v rámci podnikateľského plánu na rok 2003 s cieľom stabilizovania úrovne hospodárskeho výsledku, znižovania spotreby nákladov a výdajov. Za obdobie 1. – 9. 2003 boli plánované ukazovatele plnené.
-	opatrenia na zabezpečenie priebežného mesačného plnenia predpísaného poistného, a teda nezvyšovanie záväzkov voči VPI (Sociálnej poisťovni, Spoločnej zdravotnej poisťovni, úradom práce). Železnice SR priebežne uhrádzajú svoje povinnosti.
-	udržiavanie úrovne záväzkov a úverov v rozmedzí, ktoré je určené využívaním cudzích zdrojov len na priebežné zabezpečenie likvidity, alebo na zníženie nákladov na obsluhu existujúcich záväzkov. Železnice SR plnia kritérium pre túto oblasť, pričom prijala aplikovala opatrenia:
•	obmedzila obstarávanie dlhodobého hmotného a nehmotného majetku, najmä z dôvodu ich reálneho krytia podnikateľským plánom a zdrojmi; Na základe inventarizácie investícií a stanovených kritérií sa prijímajú rozhodnutia od prípadu k prípadu k dodávkam investícií;
•	priebežne realizuje reštrikciu prevádzkových výdavkov;
•	inventarizuje a obmedzuje dodávky služieb a materiálov na všetkých úrovniach, pričom operatívne rieši rozsah ich plnenia, resp. možnosť zabezpečenia vlastnými kapacitami; Pre obdobia ďalších rokov sa pripravuje komplexný systém auditu služieb ako nástroj zefektívnenia zabezpečenia výkonu ako takého, a to aj s ohľadom na  jeho spôsob zabezpečenia.
Pre naplnenie dlhodobých ekonomických cieľov Železnice SR realizovali procesnú analýzu, na základe ktorej bolo prijaté rozhodnutie správnej rady o zmene organizačnej štruktúry. Schválený model organizačnej štruktúry zásadným spôsobom vplýva na rozsah organizačných zložiek a zamestnanosť na úrovni železničnej dopravnej cesty. 
•	súčasťou prijímaných rozhodnutí v oblasti organizačnej, a podporujúce plnenie rámce reštrukturalizácie, sú rozhodnutia vedenia Železníc SR o odčlenení niektorých činností a častí majetku, ktoré nesúvisia priamo so zabezpečovaním core business. Procesne sú pripravované na odčlenenie v roku 2004 činnosti ako vzdelávanie dorastu, informačné služby, služby požiarnej represie, vrátane riešenia príspevkov na železničné zdravotníctvo (v r. 2002 – 151,9 mil. Sk, vr. 2003 – 268,8 mil. Sk a v r. 2004 – 112,0 mil. Sk)
3. Ďalšie procesy vplývajúce na kvalitu plnenia cieľov transformácie železničného dopravného trhu a procesu reštrukturalizácie ŽSR

Samotný proces reštrukturalizácie ŽSR a transformácie železničnej dopravy si vyžaduje ďalšie inštucionálne a legislatívne kroky priamo vplývajúce na plnenie kritérií definovaných prostredníctvom uznesenia vlády 549/2003. Tieto súvisia s procesom vstupu Slovenskej republiky do Európskej únie:
-	Programy a projekty financovania z európskych fondov;
-	Legislatívne procesy:
•	príprava zákona o prístupe na železničnú infraštruktúru, ktorým sa zriadi regulačný úrad pre oblasť železničnej dopravy (2003/2004);
•	príprava koncepcie o výkonoch vo verejnom záujme vo väzbe na európsku legislatívu (6/2004);
•	príprava koncepcie spoplatňovania železničnej dopravnej cesty vo väzbe na európsku legislatívu (6/2004);

ŽS, a. s.

Uznesením vlády SR č. 550 z 2. júla 2003 bol prijatý návrh riešenia finančných vzťahov medzi Železničnou spoločnosťou, a.s. a štátom. 
Toto uznesenie v bodoch B. 1. a B. 2. zobralo na vedomie pohľadávku voči štátu za rok 1997 a 2000 a 2002 v celkovom objeme 7 319 mil. Sk. V bode C. 1. súhlasila vláda SR s prevzatím dlhov Železničnej spoločnosti, a.s. vyplývajúcich z úverov so štátnou zárukou v objeme pohľadávky za výkony vo verejnom záujme 7 319 mil. Sk do štátneho dlhu 
k 1. 1. 2004.
V bode D. 1. uložil podpredsedovi vlády SR a ministrovi financií SR a ministrovi DPT SR pripraviť postup a zrealizovať vo väzbe na bod C. 1. prevzatie úverov Železničnej spoločnosti, a.s. do štátneho dlhu s termínom do 30.11.2003.
Návrh postupu riešenia finančných vzťahov medzi ŽSR a štátom a Železničnou spoločnosťou, a.s. a štátom je spracovaný a bol predložený na pripomienky.
V bode C. 3. uložil ministrovi DPT SR vyhodnotiť plnenie úsporných opatrení stanovených v schválenom Podnikateľskom pláne a plnenie koncepcie sociálnych výdavkov polročne a scenára ekonomického vývoja ŽS, a. s. na roky 2003 - 2008. Návrh správy o úsporných opatreniach Železničnej spoločnosti, a.s., o výsledkoch hospodárenia ŽS, a. s. 
k 30. 9. 2003 a predkladanom hospodárení v rokoch 2004 – 2006, ktorý má byť predložený na rokovanie vlády SR do 30. 11. 2003 sa zaoberá i ďalšími otázkami vzťahujúcich sa na transformáciou a preto sa už nepredkladajú i v tomto materiáli.    

3.    Záver

Ako vyplýva z tejto správy, proces transformácie a reštrukturalizácie Železníc SR je v súčasnosti riadený a vyhodnocovaný prostredníctvom úloh z troch uznesení: 544/1999, 830/2000 a 549/2003. 
Je možno konštatovať, že sa nenaplnili v plnej miere podmienky pre transformáciu, a to najmä v oblasti:
-	financovania investícií zo strany štátu; 
-	transformácie regionálnych dráh;
-	koncepčného riešenia spoplatňovania služieb poskytovaných železničnou dopravnou cestou väzbe na existujúci dopravný trh SR, požiadavky vlastníka dráh a legislatívu EÚ;
-	finančného zabezpečenia a skvalitnenia obchodno-ekonomických vzťahov medzi štátom a prevádzkovateľom dráhy v oblasti objednávaných výkonov vo verejnom záujme prostredníctvom vykonávacích predpisov určených novelizovaným zákonom o dráhach;
-	vyriešenia finančných bremien alokovaných na ŽSR v rámci transformačného procesu.

Prostredníctvom uznesenia vlády č. 549/2003 boli kvalitatívne vyšším spôsobom určené nástroje pre naplnenie predpokladov transformácie ŽSR. Zároveň stanovilo aj mechanizmus sledovania realizácie a účinkov opatrení a postupov s periodicitou predkladania správ vláde SR dva razy ročne (apríl a august).
Z uvedeného dôvodu v rámci uznesenia k tejto správe zároveň navrhujeme zrušenie úloh C.1. a C.3. uznesenia vlády SR č. 544/1999 a úloh body C.3., C.6. a C.8. uznesenia vlády SR č.830/2000.